**Referat af** **Dansk Pointer Klub’s ordinære generalforsamling**

**fredag den 1. april 2016 kl. 19.30**

**på Vissenbjerg Storkro, Søndersøvej 30, 5492 Vissenbjerg**

Formanden bød velkommen til DPK’s generalforsamling 2016 til medlemmer fra ind- og udland og ikke mindst de fremmødte æresmedlemmer.

**1.Valg af 3 stemmetællere**

Følgende stemmetællere blev valgt: Jens Have, Freddy Blixen og Steen Bendt.

**2. Valg af dirigent**

Bestyrelsen foreslog Hans Nikolajsen, der blev valgt med applaus. Hans takkede for valget og konstaterede at generalforsamlingen er varslet rettidigt i Jagthunden og dagsorden var korrekt lagt på hjemmesiden, så dermed er den beslutningsdygtig.

**3. Beretning om klubbens forhold og virksomhed i 2015 til beslutning**

Formanden fremlægger sin beretning.

**Beretning for Dansk Pointerklub 2015**

Efter et tyndt år i 2014 kan vi igen glæde os over at pointeren ligger i top på de forskellige kvalitetsklasser og vinderklasser. F.eks. lykkedes det os, efter 2.plads de sidste 4 år på forårsmesterskabet at vinde titlen. Det der dog glæder allermest er at se unge hunde med alle de kvaliteter vi ønsker: fart, søg og stil og ikke mindst vildtfinderevne slå igennem landet over.

**Vintermøde**

Året startede med vores vintermøde d. 10 januar på Centrovice hvor vi i bestyrelsen ønskede at klubbens medlemmer skulle sættes nøje ind i FJD´s kritiske situation og bestyrelsen ønskede opbakning til den linje de havde valgt. Det fik vi og det vil vi gerne takke medlemmerne for. Efter frokost diskuterede vi pointerens øjeblikkelige standard og ikke mindst hvorledes vi kunne forbedre denne, som altid et godt emne. Diskussionen må have lykkedes hvilket ses på pointerens resultater i året der er gået.

**Træningsture**

Klubben har fået bærende medlemmer landet over til at afholde træningsdage, nogen endda flere gange foråret igennem. Ud over det naturligvis er vigtigt at vi får trænet vore hunde, så er det mindst ligeså vigtigt at vi får det sociale netværk til at fungere. Det er vigtigt at vi får taget hånd om yngre og nye medlemmer så de føler sig velkomne og de også har steder de kan komme hvis de har dressurmæssige udfordringer. Jeg vil gerne her sige tak til de medlemmer der stiller deres viden og terræn til rådighed.

**Derby**

Forårets kvalitetsklasser viste allerede at pointeren var på rette vej, ikke mindst i ungdomsklasse hvor mange stort og flotgående pointere blev vist frem. Årets derby løb af stablen på Sjælland hvor der på anden dagen var 8 pointere med. Vel vandt vi ikke, men pointeren gjorde en fin figur og måtte bøje sig for en fantastisk gående Breton. Vi fik dog de 4 placeringer fra 3-6 godt hjulpet af Lisbeth Boden fra Sverige med 2 hunde placeret og Astrups Rik og Boelsgårds Sifu ind i mellem.

**Forårets vinderklasser**

Så startede forårets vinderklasser hvor vi vandt 2 ved Fugledes Ultra og Spurvfugldalens Qizi, der ud over placerede vi 7 forskellige pointere. Her kan nævnes Roxy, Fugledes Thor, Fugledes Ici, Frierfjordens Randi, Frierfjordens Rex, Fugledes Nike og sidst men ikke mindst Spurvfugldalens Quincy som vi kommer til at høre meget mere til året igennem.

På det senere afholdte forårsmesterskab, lykkedes det så endelig at vinde forårsmesterskabet ved Fugledes Ultra, ved undertegnede. Yderligere placerede Jens Have Frierfjordens Randi på en flot 4. plads. Efter 4 år at have været i toppen var det dejligt endelig at slå Setterne og Bretonerne af banen.

**Hovedprøve**

Så oprandt Pointerklubbens hovedprøve afholdt ved Vildbjerg på helt fantastiske terræner. I 50 år er jeg kommet på markprøve der, aldrig har jeg oplevet så fantastisk velbesat terræn med indbydende terræner og tilpas besætning. I kvalitetsklasserne var der ikke mindre end 36 præmieringer, vores pokalskab dirrede under uddelingerne.

I åbenklasse matchede 9 hunde og i ungdomsklasse endnu flere. Størst var glæden ved at se rigtig mange yngre hundeførere gøre sig gældende. I åbenklasse duellerede vores udenlandske venner Elsebeth Boden fra Sverige og Per Ole Brekke fra Norge. Med Per Ole Brekke med Black Luckys Rikke som vinder. Og i ungdomsklasse vandt Franchannas Pointer Albert med Anna Katharina som fører. Albert er en hund med fantastisk mange naturlige egenskaber, bredt veltilrettelagt søg, smuk stil og ikke mindst med en meget kraftfuld hanhundepræget galop. Det er pragtfuldt at se nye blodlinjer i Danmark og denne gang oveni købet med nye hundeførere. Bestyrelsen ønsker mange gange tillykke.

Fredag aften oprandt generalforsamlingen som gav nyvalg til bestyrelsen. Lasse Weberg blev valgt i stedet for Villy Loven, teamet Elsebeth og Villy Loven har ydet en kæmpe indsats for Dansk Pointer Klub, heldigvis yder de stadigvæk på årbogssiden, tak til Villy og hans flittige hustru Elsebeth. Vi havde på generalforsamlingen 2 vigtige beslutninger. Den ene var vedtægtsændring som blev vedtaget og blev endelig konfirmeret på ekstraordinær generalforsamling 14 dage senere. Den anden vigtige beslutning var at vores nyvalgte suppleant Anne Boelsgaard Hansen satte sig i spidsen for et initiativudvalg med det formål at hjælpe nye og unge medlemmer samt modernisere klubbens pr-materiale, dette er lykkedes overmåde og Anne vil her fortælle lidt om hvad der er hændt.

***Fremtidsudvalget***

*Anne B. Hansen har bedt om at få ordet for at give en status på fremtidsudvalget. Anne kunne berette, at fremtidsudvalget var godt i gang og havde afsluttet en del opgaver. Velkomstfolderen var færdig og Alex Nissen havde fået den trykt. Den er nu klar til at blive uddelt til nye medlemmer. Herudover kunne Anne fortælle, at der var blevet holdt et to dages internat i Februar 2016, hvor 8 nye medlemmer fik instruktioner i at føre hund på marken. Thomas Kristensen havde lagt terræn til, så alle hunde blev grundigt afprøvet og kom for fugl. Fremtidsudvalget planlægger at afholde et arrangement mere til August for nye medlemmer af klubben. Anne nævnte videre at mentor ordningen var ved at være på plads og de første tilbagemeldinger var fine.*

Herefter fortsatte formanden sin beretning:

Lørdagen gav os vores traditionsrige UKK med næsten 20 hunde. Under Jens Haves terrænlederskab og Niels Mølgårds publikumsskab viste de os terræner omkring Mejrup af uhørt kvalitet. I årets UKK var det ikke nok at have flot stil, næh man skulle også have gode vildtfinderevner og efter en intensiv dag, hvor vi havde nydt mange fantastiske hunde, så vi igen pointer Albert i en finale, men denne gang måtte han bøje sig for Boelsgaards A. Sifu med Steffen Godthåb Olesen som vinder af vores fornemmeste prøve UKK. Pointer Albert, Katarina Green blive 2 UKK og Boelsgårds A. Bloom ved Jan Tommy Nielson bliver 3 UKK. Altså Tom B. Hansens Kennel Boelsgaard præsterer her 2 placeringer, flot gået.

Lørdag aften havde vi vores traditionsrige festmiddag med ca. 100 deltagere, som sædvanligt flot, stilfuldt og hyggeligt. Der var mange præmier der skulle uddeles, så aftenen blev lang. Vi har en kæmpe sølvskat og jeg ved at nogen kan synes middagen er for lang, men en af de grundsten der er større end andre klubbers er netop traditionerne, dem skal man give sig tid til og dem skal man nyde. Et af højdepunkterne er når Mattes kande bliver uddelt af vores altid nærværende Bent Olsen. I år tilfaldt den Anny Diederichsen som ud over at holde styr på mand og mange hunde, sidder solidt og flot på DPK´s pengekasse. Tak for din indsats i klubben.

Så oprandt søndagen med DPK`s vinderklasse. Og et stærkt felt drog i marken. Efter en hård matchning på store rapsmarker uden for Vildbjerg, blev placeringen som følgende

|  |  |  |
| --- | --- | --- |
| **Vinderklasse** | | |
| P **Spurvfugldalens Qizi** | Hugo Nielsen | 1. VK |
| P **Astrups Via** | Aage Christiansen | 2. VK |
| P **Black Lucky Rikke** | Per Ola Brekke | 3. VK |
| P **LN Pointmanns Zeppo** | Bent Petersen | 4. VK |
| P **Gamekeepers Brioni** | Steen Rønnerling | 5. VK |
| P **Fugledes Nike** | Jan Koch | 6. VK |
|  | | |

Både unge og prøvede hunde var her placerede, specielt springer Astrups Via i øjnene, en ganske ung hund der her får sin første VK placering. Vi havde som altid gode dage i Vildbjerg og vi glæder os allerede til at komme tilbage i 2017.

**Skovprøver.**

Skovprøverne er en ny del af forårets afprøvninger og også her gør pointeren sig gældende. Thomas W. Olesen præmieres på skovprøve på Læsø med Matresse Vita

**Udstilling**

FJD udstillingen fungerer stadig og vi holder antallet. Vi er på denne udstilling sikre på at vi får vores hunde bedømt af en jagthundemand. I år blev de 2 bedste hunde

|  |  |  |
| --- | --- | --- |
| **Pointer**  **Dommer Kresten Scheel** | | |
| **Hanner** | | |
| **Brugsklasse - Hanhund** |  |  |
| **DK02328/2014** Franchanna's Pointer Albert | Henriette Bjørnholt Schou, Anna Katarina Larsdotter Green | EXCL.CK 1.BHK CERT BIM |
| **Tæver** | | |
| **Brugsklasse tæver** |  |  |
| **DK13304/2011** Matresse's Mille | Freddy Brixen | EXCL.CK 1.BTK CERT BIR |

Begge hunde har vist deres værd på marken.

På klubbens egen udstilling på familieweekenden strøg følgende hunde til tops

DK03436/2014 **Villestofte`s Kingo** Excellent, 1.vinder CK.BIK. **BIM.**

DK13149/2012 **Spurvfugldalens Qizi**  Excellent. 1. Vinder CK.Cert. **BIR**

Kingo er en ung hund der ikke har sit pæne udseende fra fremmede, hans far er Hjalleses Glen som vel nok er Danmarkshistoriens højst præmierede pointer på udstilling. Spurvfugldalens Qizi har her i år opnået den fornemme titel som udstillings champion. Nu er det jo så spændende om Hugo Nielsen kan lave en dobbeltchampion, det har han jo gjort før.

**Familie weekend**

Jubilæums familieweekend blev afholdt på Djursland i Børge Sommer og Marianne Kronholms baghave, eller rettere forhave idet forsamlingshuset var lige på anden side af en lille asfaltvej. De gode folk fra Djursland ønskede at festligholde jubilæet idet de havde startet op med succesen. Som formand har man jo visse privilegier og jeg var installeret i Børge og Mariannes jagtstue sammen med en 50’ender kronhjort. Forholdene til apporteringsprøve, sjov og skæmt, festlig samvær og udstilling er perfekte på Djursland. Tak til alle jer Djurslændinge der ydede, det er mig stadig en gåde at æresmedlem Børge Sommer ikke er fantastisk overvægtig med sådan en kok i huset.

**Int. markprøver**.

Igen i år har danskere gjort det godt i udlandet. Anton Ringøen, som vi vel må betegne som halv dansker vinder på Hovden 1. VK og senere på NM Kongsvold 1.VK kvalifikation med Fugledes Odin og årets helt store kommet Spurvfugldalens Quincy vinder Svensk Pointerklubs Internationale vinderklasse med både certifikat og cacit.

**Efterårets vinderklasser**

DPK´s efterårs VK blev afholdt på Toftegård og Borupgård med Annette Lorentzen som prøveleder. Mange agerhønseflokke så vi på dagen og efter matchning på pragtfulde store stubmarker på Gl. Toftegaard, havde vi flg. placeringer

|  |  |  |
| --- | --- | --- |
| **DPKs Efterårsvinderklasse Nordjylland 26.9** | | |
| **Villetofte´s Victor** | Niels Holger Lykke | 1. VK HP |
| **Spurvfugldalens Quincy** | Lasse Weberg | 2. VK HP |
| **Fugledes Tinka** | Flemming Sørensen | 3. VK HP |
| **Frierfjordens Randi** | Jens Have | 4. VK HP |
| **Fugledes Ultra** | Flemming Fuglede Jørgensen | 5 VK HP |
| **Astrup´s Zaza** | Jes Krag | 6.VK HP |
|  | | |

Når der er mange fugle er Niels Holger Løkke altid på toppen med sine hunde, det der glæder mig mest er at kvaliteten var så høj at samtlige de 8 første hunde kunne få HP, en bekræftelse på at når konkurrencen skal afgøres på fugle, så er hundene skarpe.

**De fælles vinderklasser**

Sidste år havde vi kun 4 der havde placeret sig, i 2015 var pointerne tilbage på vanligt niveau. Vi havde 2 første vindere med Spurvfugldalens Quincy og Frierfjordens Randi, der ud over var Astrups Rik og Via samt Loke placeret, Fugledes Merlot, Ultra og Tinka placeret så vi stillede et stærkt hold til DM.

**DM**

Blev afholdt på terræner i syd- og sønderjylland. Vi stred hele dagen og da placeringerne skulle gøres op var det lige ved og næsten. Vi fik 2., 3. og 5. pladsen. Resultatet blev:

|  |  |  |
| --- | --- | --- |
| ES **Melsgård´s Q Whitney** | Hans Peter Clausen | Danmarksmester 2015 |
| P **Fugledes Tinka** | Flemming Sørensen | 2. VK HP |
| P **Fugledes Ultra** | Flemming Fuglede Jørgensen | 3. VK HP |
| B **Asta** | Kenneth Schultz | 4. VK HP |
| P **Fugledes Merlot** | Flemming Fuglede Jørgensen | 5 VK |
| GS **Østjyllands RB Liv** | Anton Dahl | 6. VK |
|  | | |

Flemming og jeg kan så glæde os over at vi havde 8 fugletagninger dagen igennem, hvor af 6 lå på paraden, vi havde da sørget for at fuglehunden lever op til sit navn.

**Jagtchampionater**

Året har bragt ikke mindre end 4 jagtchampionater. Astrups Rik / Erik Årøe, Astrups Loke/ Chr. Johansen, Frierfjordens Randi/Jens Have og sidst men ikke mindst Spurvfugldalens Quincy som jo i sagens natur også nu må være brugschampion.

Pokalerne vælter jo ind til det team – tillykke til Lasse Weberg

**FJD**

Sidste år havde jeg et langt indlæg om FJD fordi special klub formænd både i den engelske og kontinental gruppe satte egen magt og profilering over hundesagen. Disse mennesker havde glemt demokratiets lov og jeg er stolt over at I medlemmer i DPK bakkede os i bestyrelsen op i at nu skulle der ryddes op. Jeg skrev bl. a. sidste år: Som et af de medlemmer der har siddet længst i FJD og som repræsentant for en snart 100 årig klub, så jeg mig nødsaget til at løse de store problemer FJD var kommet ud i, idet vi med en dom over den hidtidige formand Henrik Råe Andersen var uden ledelse i FJD.

Jeg kontaktede vores æresmedlem og tidligere formand Chr. Johansen og anmodede ham om at overtage min plads i FJD og dermed ledelsen. Med glæde kunne jeg konstatere at samtlige 13 klubber bakkede op om Christian.

Nu kører det mine herrer og damer, der skulle blot en mand med opdragelse og format i spidsen. Dansk Pointerklub kan levere den slags mennesker.

**DJU**

Jeg kan uden at rødme fortælle jer at efter den nye formand og næstformand i FJD repræsenterer i DJU, har jeg fået mange anerkendte nik og skulderklap, både fra jægerforbundet og kennelklubbens repræsentanter.

Christian vil her give jer en kort orientering om arbejdet både i FJD og DJU. Vær så god:

*FJD:*

*Formand for FJD – Christian Johansen – orienterede om FJD og nuværende status på foreningens arbejde.*

*FJD ville fremover oprette et repræsentantskab bestående af en formand, næstformand og en repræsentant fra de engelske og de kontinentale racer.*

*CJ kunne endvidere nævne at hovedparten af klubberne nu var enige om det fremtidige samarbejde. CJ havde to spørgsmål som han gerne ville have salens holdning til:*

1. *Skal IFF fjernes fra vinderklasserne ?*

*De kontinentale klubber ønsker at få det fjernet, mens CJ selv ønskede at beholde det i VK, da det betyder at dommerne kan tage IFF hunde med over middag, hvis det ønskes.*

1. *Skal der oprettes en mellemklasse for voksne hunde, som dømmes på lige fod med unghundeklassen ?*

*Der har været tale om en 3 årig testperiode for at se om den bliver en succes. Der vil være krav om DKK stamtavle. Klassen er åben efter hunden er 10 måneder. Klassen dømmes af autoriseret markprøve dommer.*

*CJ talte videre om udsætning af fjervildt. Der må ikke afholdes markprøver med ulovlig udsætning af fjervildt. På sigt er målet at prøverne kan holdes på rigtig vilde fugle. Der laves en 5 årig prøveperiode på agerhøns med udsætning. Hvis bestanden er for lille fortsættes udsætningen.*

*Herefter talte CJ kort om FJD’s marketingudvalg, som minder meget om DPK’s fremtidsudvalg. CJ var glad over, at der blev arbejdet på at skaffe nye medlemmer fra flere sider.*

**Dommerudvalget**

Sidste år takkede jeg Joakim Skovgaard for det store arbejde han havde udført for hundesagen. Joakim arbejder nu i udlandet og vi ved at han dukker op igen. For en sikkerheds skyld har vi bedt ham om at dømme UKK, så han ikke glemmer os.

Flemming Sørensen er valgt i dommerudvalget og han er helt naturligt nu blevet formand. Vi ved at med Flemming i ledelsen så fungerer dommerudvalget og jeg kan gentage som jeg sagde i FJD og DJU, man skal bare vælge folk med format og opdragelse så fungerer det.

**Derby udvalget**

Den fornemme institution dansk jagthunde derby, fungerer fint med Asger Stein som formand og kasser. Vi har lige afholdt derbyet i Nordjylland, jeg var selv dommer i 2 dage, der er styr på udvalget.

**Nordisk samarbejde.**

Da ingen andre ville, afholdt vi Nordisk Pointermatch i Danmark.

Flemming Sørensen havde arrangeret Schackenborg med omliggende godser, et fantastisk terræn. Man kan diskutere den jagtlige værdi af afprøvningen, idet mange af hundene var meget dårligt dresserede. Finaleslippet stod i mellem Bertil Mortensen og Black Luckys Antonia og Fugledes Odin med Anton Ringøen.

Førstnævnte vandt og Sverige vandt også holdmatchen. Danmark har nu givet depechen videre til de andre Nordiske lande, vi takker Flemming for den store indsats.

**Økonomi**

DPK´s økonomi er særdeles god og stærk, præget af en stor egenkapital. Efter et par magre år har vi nu igen overskud på driften. Vi har også måtte sætte vores kontingent op for at få enderne til at nå sammen. Anny Diederichsen, vores kasserer, vil senere gøre rede for tallene.

**Sponsorer**

En vigtig del af DPK´s økonomi er sponsorater, her skal specielt nævnes vores nye hoved sponsor Prof dog, som ud over et kontant beløb vil være velvillig med præmier. Herudover skal nævnes: Lifetime, Michaels jagt og fiskeri, Petsdirect, Poda, Hike, Royal Canin, Unik, Kromix, Birkmosens, Fyns Montage, Terkels lystfiskeri og Arion

**Som sidste år og alle de andre år --Tak Alex**

**Hjemmesiden**

Hjemmesiden kører som vanlig flot og siden bliver jævnligt opdateret med nye tanker. Jeg var bange for at Erik Petersen ville stoppe, det gør han heldigvis ikke. Tak for det Erik.

**Præmie og pokaler**.

Anne Marie Skov har i flere år klaret arbejdet med pokalerne til markprøver og vinderklasser. Nu har hun bedt om afløsning og klubbens næstformand Jan Koch har overtaget opgaven.

På udstillingssiden er det Jens og Birthe Have der passer på skattene, her er de også i gode hænder. Tak Birthe og Jens fordi I ordner den del.

Jeg vil også gerne sige tak til alle jer der giver flotte præmiegaver, jeg kan ikke nævne jer alle men I ved det betyder meget for vores præmiebudget.

**Afslutning**

Det glædede bestyrelsen meget at vi fik vores nye vedtægter stemt igennem. Fleksibilitet er tidens løsning og med de elektroniske medier er vi i konstant kontakt med hinanden.

Jeg er formand for verdens bedste hundeklubs bestyrelse, samt arbejdende medlemmer. Vi stoler 100 % på hinanden og er gode til at uddelegere arbejdet på flest mulige hænder. Det skal være en fornøjelse at beskæftige sig med sin fritidsinteresse og det er det, når man er i DPK.

Som I alle ved har formanden været voldsomt presset med landbrugspolitik, i sådan en situation er det væsentligt at andre tager over, jeg vil gerne sige en personlig tak til jer andre i ledelsen, uden jer var det ikke gået

Igen er et år gået i DPK`s liv og vi bevæger os nu med raske fjed i mod vores 100 års fødselsdag. Det går op og det går ned, men DPK er altid hvor tingene sker. Vores traditionsrige klub sætter gang på gang sine spor i dansk hundesport.

Aldrig før har der været mere opbakning til klubbens arbejde end nu. Vi er ikke mange, men de der er, er utroligt engagerede og har oftest flere hunde.

Jeg vil her gerne til sidst takke medlemmerne for denne opbakning og deres entusiasme og ikke mindst bestyrelsen og repræsentantskabet for samarbejdet i året der er gået. Pointeren går flot mod sin 100 års fødselsdag. Tak for ordet

Herefter blev beretningen godkendt af en enig generalforsamling.

FS: Kommentar til beretningen. Første roste FS Anne og resten af fremtidsudvalget for deres arbejde i fremtidsudvalget. FS var glad over at DPK er tilbage i VK, men opfordrede medlemmerne til at holde fast og få dresseret hundene så vi kan fastholde det nuværende niveau. Husk også vores jubilæum, det bliver stort.

Tom B: Det var gode beretninger fra formanden. TBH spurgte om det var korrekt at, der var en klub der ikke ville være med mere og hvilken klub, det drejer sig om ?

CJ: Beslutningen om det fremtidige samarbejde bliver behandlet på det næste FJD møde den 10. Maj. Lige nu er forhandlingerne i gang og CJ ønskede ikke at kommentere på forhandlingerne, da klubberne skal have tid til at gøre arbejdet færdigt.

CJ: Giver Nordisk Match fortsat mening ?

FF (formanden): Hvad ønsker medlemmerne sig med 100 års jubilæum ? Formanden opfordrede medlemmerne til at komme med bud på jubilæet. Vedr. Nordisk Match har DPK givet stafetten videre til de øvrige nordiske lande. Den jagtlige og avlsmæssige værdi er begrænset.

Peter Due: Har jeg sovet i timen, hvad er medlemsudviklingen ? Det er vigtigt.

Mellemklasse giver ikke mening for unge hunde. Kun for voksne hunde, derfor er 10 måneder for lavt, som adgangskriterie.

Udsætning – her opfordrede Peter til at der altid skal stå en dør på klem, så hvis der kommer en hård vinter (eller dårlig sommer), så kan udsætningen genoptages.

FF: Kasseren vil fortælle om medlemsudviklingen.

HN (dirigent): Konkluderede at beretningen var vedtaget.

**4. Fremlæggelse af det reviderede regnskab til godkendelse**

Anny fremlagde regnskabet. Regnskabet følger fremover kalenderåret. Både hovedprøve og årbog havde givet overskud. Årbogen er takket være Alex Nissens store indsats med trykning og nye sponsorer.

Det endelige regnskab viste et overskud på 21.790,66 og regnskabet blev godkendt.

Det totale medlemstal kendes ikke på nuværende tidspunkt men der er ca. lige mange indmeldinger som udmeldinger.

*Note: Efter generalforsamlingen har Anny meddelt følgende vedrørende medlemstal:*

*107 Ordinære medlemmer*

*25 Udenlandske*

*4 Æresmedlemmer*

*28 Husstands medlemmer*

*19 B-medlemmer*

***179 i alt -------*** *og så er der 10 Sæd opbevaring.*

*Det er 7 færre medlemmer end sidste år ved samme tid.*

Jan: Roser bestyrelse og kasserer for at holde godt styr på pengene.

FF: Vi forventer at 2018 kommer til at koste 100.000 DKK.

CJ: Enig i at der er passet godt på pengene.

**5.** **Valg af 2 bestyrelsesmedlemmer for 3 år. På valg er Flemming Fuglede og Alex Nissen**

Begge er villige til genvalg og blev genvalgt.

**6. Valg af 2 bestyrelsessuppleanter for 1 år. På valg er Anne B. Hansen (1. suppleant) og Erik Aarø (2. suppleant)**

Begge er villige til genvalg og blev genvalgt.

**7.** **Valg af 2 repræsentanter for Region 1, 2 og 3 for 3 år**

Region 1 på valg er Jacob W. Jacobsen og Jes Krag. Begge blev genvalgt.

Region 2 på valg er Martin Mortensen og Erik Aarø. Begge blev genvalgt.

Region 3 på valg er Allan Diderichsen og Niels Holger Lykke. Allan blev genvalgt. Niels Holger Lykke blev erstattet med Allan Bredsgaard.

**8.** **Valg af 2 revisorer for 1 år. På valg er Jens Foldager og Kruse Meier**

Begge blev genvalgt.

**9. Behandling af forslag fra bestyrelsen eller klubbens medlemmer. Forslag fra medlemmer kommer kun til behandling på generalforsamlingen, hvis de er meddelt formanden skriftligt inden 1. februar det pågældende år**

Ingen forslag.

**10. Eventuelt**

HN: Beder generalforsamlingen tage stilling til de to stillede forslag:

**Skal IFF fjernes fra kvalitetsklasserne ?**

Salen stemte om det og der var stor opbakning til dette forslag.

**Skal der oprettes en mellemklasse som alternativ for åbenklasse, hvor hundene bedømmes som i UKL ?**

Der var **ikke** opbakning fra generalforsamlingen til at oprette en mellemklasse.

Herefter var der livlig debat omkring nye hundeførere.

JS: Bedre at vi hjælper de nye hundeførere med at få styr på hunden.

CJ: Nervøs for at der ikke sker noget, fordi nogle gang mangler der opbakning, når der skal arbejdes.

FF: Vi har oprettet fremtidsudvalget fordi det kan vi magte. Vi kan ikke trække de andre klubber også.

PD: Fremgang i Ruhår, fordi dem ser vi på jagt mens vi aldrig ser en Pointer på jagt.

Poul Fugl: Fantastisk at se unghunde men få dem nu dresseret.

AB: DJ ønsker at beholde de nuværende regler.

ABH: Foreslår at der arrangeres en udstilling i forbindelse med 100 års jubilæum. Herudover gjorde ABH opmærksom på, at hverdags prøver er problematiske for dem med et job, hvor der ikke kan holdes fri.

PD: Hvorfor er weekender reserveret til kvalitetsprøver ?

MM: Hvis weekend VK indføres, så skal de arbejdsdygtige have fortrinsret.

AB: Hverdage er overbookede, mens weekender mangler deltagere.

CJ: En Pointer skal vel ikke gå vand og slæb, så det handler om at bruge den på jagt.

AN: Mange Ruhår er kun ådsel bærere. Vi stiller helt andre krav til hundene end de gør.

FS: Husk at melde Jeres hunde til VK, hvis de er kvalificeret til VK her fredag eller lørdag.

Formanden giver ordet til CJ. CJ kalder Jan Espersen op. Jan får dommernålen for 25 års flot veludført arbejde som dommer. Stort bifald fra salen.

Formanden får ordet. Først takker formanden alle sponsorer og regions repræsentanter. Herefter spørger formanden om medlemmerne er enige i at gøre Gunnar Larsen til æresmedlem. I en alder af 82 år har GL fået en 3. vinder på Dansk Jagthundederby for to uger siden. Alle er enige. Herefter kaldes Gunnar Larsen ind og bliver udnævnt til æresmedlem af generalforsamlingen. Stort langt bifald.

**Uddeling af pokaler:**

Halds vandrestatuette: Flemming Sørensen

Belle pokalen: Alex Nissen

Foto pokalen: Henriette Schou

Kaj Ove Schous mindepokal: Spurvfugldalens Quincy ved Lasse Weberg

Takese Plaquetten: Boelsgaards A. Sifu ved Steffen Olsen

Chr. Ibsens lysestager: Lasse Weberg

DPK’s sølvnål: Poul Fugl Hansen

Traditionen tro takkede formanden dirigenten for veludført arbejde og der blev udbragt et leve for Hans Nikolajsen.

Hans Nikolajsen takkede for god ro og orden og sluttede generalforsamlingen med et leve for DPK.

Tak for god ro og orden.

Referant

Lasse Weberg

Hans Nikolajsen

Dirigent

Flemming Fuglede Jan Koch

Formand Næstformand

Jan Espersen Alex Nissen Lasse Weberg

Bestyrelsesmedlem Bestyrelsemedlem Sekretær